
Betegtájékoztató: Információk a beteg számára

Xoruten 5 mg tabletta
Xoruten 10 mg tabletta
Xoruten 15 mg tabletta
Xoruten 20 mg tabletta

ruxolitinib

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
· A betegtájékoztatóban szereplő információk Önre vagy gyermekére vonatkoznak, a szövegben azonban csak az Ön megfogalmazás szerepel.

A betegtájékoztató tartalma:

1.	Milyen típusú gyógyszer a Xoruten és milyen betegségek esetén alkalmazható?
2.	Tudnivalók a Xoruten alkalmazása előtt
3.	Hogyan kell szedni a Xoruten-t?
4.	Lehetséges mellékhatások
5.	Hogyan kell a Xoruten-t tárolni?
6.	A csomagolás tartalma és egyéb információk


1.	Milyen típusú gyógyszer a Xoruten és milyen betegségek esetén alkalmazható?

A Xoruten a ruxolitinib nevű hatóanyagot tartalmazza.

A Xoruten-t olyan felnőtt betegek kezelésére alkalmazzák, akiknek lépmegnagyobbodással járó vagy tüneteket okozó mielofibrózisban, a vérképzőrendszert érintő, daganatos betegség egyik ritka fajtájában szenvednek.

A Xoruten-t az olyan, policitémia vérában szenvedő felnőtt betegek kezelésére alkalmazzák, akiknél a hidroxikarbamid-kezelés nem hatékony, vagy akik rosszul viselik a hidroxikarbamid-kezelést.

A Xoruten a következő betegek kezelésére is alkalmazható:
· akut graft verzusz hoszt betegségben (GvHD szenvedő, legalább 28 napos gyermekek, serdülők, valamint felnőttek.
· krónikus GvHD-s, legalább 6 hónapos gyermekek, serdülők, valamint felnőttek.
A GvHD-nak két formája van: egy korai forma, úgynevezett akut GvHD, ami általában röviddel a szervátültetés után alakul ki, és a bőrt, a májat, valamint a tápcsatornát érintheti; a másik forma neve krónikus GvHD, amely később, általában hetekkel-hónapokkal a szervátültetés után alakul ki. A krónikus GvHD szinte mindegyik szervet érintheti.

Hogyan hat a Xoruten
A lép megnagyobbodása a mielofibrózis egyik jellemzője. A mielofibrózis a csontvelő olyan rendellenessége, amelyben a csontvelőt hegszövet helyettesíti. A kóros csontvelő már nem képes elegendő mennyiségű normális vérsejtet termelni, és ennek következtében a lép jelentősen megnagyobbodik. Mielofibrózisos betegeknél ez a gyógyszer – bizonyos enzimek (az úgynevezett Janus-kinázok) működésének gátlásával – csökkentheti a lép méretét, és enyhítheti az olyan tüneteket, mint a láz, éjszakai izzadás, csontfájdalom és fogyás. Ez a gyógyszer segíthet csökkenteni a súlyos vérképzőszervi betegségek vagy érrendszeri szövődmények kockázatát.

A policitémia véra a csontvelő olyan rendellenessége, amelyben a csontvelő túl sok vörösvértestet termel. A vér az emelkedett vörösvértestszám következtében sűrűbbé válik. Policitémia verában szenvedő betegeknél ez a gyógyszer a Janus-kinázoknak (JAK1 és JAK2) nevezett enzimek célzott gátlásával enyhítheti a tüneteket, csökkentheti a lép méretét és a termelődő vörösvértestek mennyiségét, így csökkentheti a súlyos vérképzőszervi betegségek és érrendszeri szövődmények kockázatát.

A graft verzusz hoszt betegség a szervátültetést követően fellépő szövődmény, ami akkor alakul ki, amikor a donorszövetben (például a csontvelőben) lévő bizonyos sejtek (T-sejtek) nem ismerik fel a gazdaszervezet sejtjeit/szerveit, és megtámadják azokat. A Janus-kinázoknak nevezett enzimek (JAK1 és JAK2) célzott gátlásával ez a gyógyszer csökkenti az akut és a krónikus graft verzusz hoszt betegség jeleit és tüneteit, ami enyhíti a betegséget, és javítja az átültetett sejtek túlélését.

Ha bármilyen kérdése van a Xoruten hatásáról, vagy azzal kapcsolatban, hogy miért írták fel Önnek ezt a gyógyszert, kérdezze meg kezelőorvosát.


2.	Tudnivalók a Xoruten alkalmazása előtt

Gondosan kövesse kezelőorvosa összes utasítását. Azok eltérhetnek az ebben a betegtájékoztatóban található általános információktól.

Ne szedje a Xoruten-t:
-	ha allergiás a ruxolitinibre vagy a gyógyszer (6. pontban felsorolt) egyéb összetevőjére.
-	ha terhes vagy szoptat (lásd 2. pont „Terhesség, szoptatás és fogamzásgátlás”).

Figyelmeztetések és óvintézkedések
A Xoruten alkalmazása előtt beszéljen kezelőorvosával vagy gyógyszerészével, ha:
-	bármilyen fertőzése van. Előfordulhat, hogy a gyógyszer alkalmazása előtt kezelni kell a fertőzést.
-	valaha volt tuberkulózisa, vagy ha szoros kapcsolatban állt valakivel, akinek tuberkulózisa van vagy volt. Kezelőorvosa vizsgálatokat kérhet annak megállapítására, hogy Önnek van-e tuberkulózisa vagy más fertőzése.
-	valaha hepatitisz-B-fertőzése volt.
-	vesebetegsége van vagy májbetegsége van, vagy korábban volt, mert lehet, hogy kezelőorvosának más adagban kell felírnia ezt a gyógyszert;
-	valaha rosszindulatú betegsége volt, különös tekintettel a bőr rosszindulatú daganatára.
-	szívproblémái vannak vagy voltak.
-	Ön 65 éves vagy annál idősebb. A 65 éves és annál idősebb betegeknél fokozott lehet a szívproblémák, például a szívroham és bizonyos típusú rosszindulatú betegségek kockázata.
-	Ön dohányzik vagy korábban dohányzott.

A Xoruten-kezelés alatt beszéljen kezelőorvosával vagy gyógyszerészével, ha:
-	lázat, hidegrázást vagy a fertőzések egyéb tüneteit észleli.
-	tartós köhögést és véres köpetet, lázat, éjszakai izzadást és fogyást észlel (ezek a tuberkulózis jelei lehetnek).
-	az alábbi tünetek bármelyike megjelenik, vagy a környezetében bárki észleli, hogy Önnél ezen tünetek bármelyike előfordul: zavartság vagy gondolkodási nehézség, egyensúlyzavar vagy járási nehézség, ügyetlenség, beszédzavar, erőtlenség vagy gyengeség a test egyik oldalán, homályos látás és/vagy látásvesztés. Ezek egy súlyosabb agyi fertőzés jelei lehetnek, és kezelőorvosa további vizsgálatokat és kontrollvizsgálatot javasolhat.
-	fájdalmas, hólyagképződéssel járó bőrkiütések alakulnak ki Önnél (ezek az övsömör tünetei).
-	ha bőrelváltozást észlel. Ez további megfigyelést igényelhet, mivel bizonyos típusú (nem melanóma típusú) rosszindulatú bőrdaganatokról számoltak be.
-	hirtelen légszomj vagy légzési nehézség, mellkasi fájdalom vagy a hát felső részén kialakuló fájdalom lép fel Önnél, ha megduzzad a lába vagy a karja, fáj vagy érzékeny a lába, illetve ha kivörösödik vagy elszíneződik a láb vagy a kar, ezek ugyanis a vénákban kialakuló vérrög jelei lehetnek.

Gyermekek és serdülők
Ez a gyógyszer 18 évesnél fiatalabb, mielofibrózisban vagy policitémia vérában szenvedő gyermekek és serdülők esetében nem alkalmazható, mert ebben az életkorban nem vizsgálták.

Graft verzusz hoszt betegség kezelésére a Xoruten a legalább 28 napos betegek kezelésére alkalmazható.

Egyéb gyógyszerek és a Xoruten
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről. Amíg ezt a gyógyszert szedi, soha nem kezdhet el egy új gyógyszert sem alkalmazni anélkül, hogy ne egyeztetett volna előbb ezt a gyógyszert felíró orvossal. Ide tartoznak a vényköteles gyógyszerek, a recept nélkül kapható gyógyszerek és a gyógynövénykészítmények vagy az alternatív gyógyászati szerek is.

Különösen fontos, hogy megemlítse azokat a gyógyszereket, amelyek az alábbi hatóanyagok bármelyikét tartalmazzák, mivel előfordulhat, hogy kezelőorvosának módosítania kell az Ön adagját.
-	A fertőzések kezelésére alkalmazott bizonyos gyógyszerek:
-	gombás betegségek kezelésére szolgáló gyógyszerek (például ketokonazol, itrakonazol, pozakonazol, flukonazol és vorikonazol);
-	a baktériumok okozta fertőzések kezelésére alkalmazott antibiotikumok (mint például a klaritromicin, telitromicin, ciprofloxacin vagy eritromicin);
-	vírusfertőzések, köztük a HIV-fertőzés/AIDS kezelésére alkalmazott gyógyszerek (mint például az amprenavir, atazanavir, indinavir, lopinavir/ritonavir, nelfinavir, ritonavir, szakvinavir);
-	hepatitisz-C kezelésére szolgáló gyógyszerek (boceprevir, telaprevir).
-	Egy, a depresszió kezelésére szolgáló gyógyszer (nefazodon).
-	A magasvérnyomás-betegség (hipertónia) és a mellkasi szorító érzés, nehézségérzés vagy fájdalom (krónikus angina pectoris) kezelésére alkalmazott gyógyszerek (mibefradil vagy diltiazem).
-	Egy, a gyomorégés kezelésére szolgáló gyógyszer (cimetidin).
-	Egy, a szívbetegségek kezelésére alkalmazott gyógyszer (avaszimib).
-	A görcsrohamok megszüntetésére alkalmazott gyógyszerek (fenitoin, karbamazepin vagy fenobarbitál és más, epilepszia elleni gyógyszerek).
-	A tuberkulózis (tbc vagy gümőkór) kezelésére alkalmazott gyógyszerek (rifabutin vagy rifampicin).
-	Egy gyógynövénykészítmény, amit a depresszió kezelésére alkalmaznak (közönséges orbáncfű [Hypericum perforatum]).
Beszéljen kezelőorvosával, ha nem biztos benne, hogy a fentiek vonatkoznak-e Önre.

Terhesség, szoptatás és fogamzásgátlás
Terhesség
· Ha Ön terhes, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.
· Terhesség alatt ne szedje a Xoruten-t (lásd 2. pont „Ne szedje a Xoruten-t”).

Szoptatás
· A gyógyszer szedésének ideje alatt ne szoptasson (lásd 2. pont „Ne szedje a Xoruten-t”). Kérjen tanácsot kezelőorvosától.

Fogamzásgátlás
-	A Xoruten szedése nem ajánlott azon nőknek, akik teherbe eshetnek, és nem alkalmaznak fogamzásgátlást. Beszélje meg kezelőorvosával, milyen megfelelő fogamzásgátlást alkalmazzon a teherbe esés megelőzésére a Xoruten-kezelés ideje alatt.
-	Beszéljen kezelőorvosával, ha a Xoruten-kezelés alatt teherbe esik.

A készítmény hatásai a gépjárművezetéshez és a gépek kezeléséhez szükséges képességekre
Ha a gyógyszer bevétele után szédülést észlel, ne vezessen gépjárművet és ne kezeljen gépeket.

Xoruten laktózt és nátriumot tartalmaz
Ez a gyógyszer laktózt tartalmaz. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.

A készítmény kevesebb mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.


3.	Hogyan kell szedni a Xoruten-t?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

Kezelőorvosa a Xoruten-kezelés megkezdése előtt és a kezelés alatt vérvizsgálatot fog végeztetni Önnél annak eldöntésére, hogy melyik a legmegfelelőbb adag az Ön számára, hogy értékelni tudja, hogy Ön hogyan reagál a kezelésre, valamint, hogy van-e a Xoruten-nek valamilyen nemkívánatos hatása. Lehet, hogy kezelőorvosának módosítania kell az adagot vagy le kell állítania a kezelést. Kezelőorvosa a Xoruten-kezelés elkezdése előtt és a kezelés alatt körültekintően ellenőrizni fogja az Ön állapotát a fertőzésre utaló jelek vagy tünetek észlelése érdekében.

Mielofibrózis
-	Felnőttek: Az ajánlott kezdő adag naponta kétszer 5–20 mg. A legnagyobb adag naponta kétszer 25 mg.

Policitémia véra
· Felnőttek: az ajánlott kezdő adag naponta kétszer 10 mg. A legnagyobb adag naponta kétszer 25 mg.

Akut és krónikus graft verzusz hoszt betegség 
-	legalább 6 éves és 12 évesnél fiatalabb gyermekek: az ajánlott kezdő adag naponta kétszer 5 mg.
-	legalább 12 éves gyermekek, serdülők és felnőttek: az ajánlott kezdő adag naponta kétszer 10 mg.
Amennyiben nehezen nyeli le a tablettát, illetve 6 év alatti gyermekek esetében, egy másik forgalomba hozatali engedéllyel bíró cég által forgalmazott megfelelő gyógyszerforma is beszerezhető.

A Xoruten-t mindennap ugyanabban az időpontban kell bevennie, étkezés közben vagy attól függetlenül.

Kezelőorvosa mindig pontosan meg fogja mondani Önnek, hogy hány Xoruten tablettát szedjen.

Addig kell folytatnia a Xoruten szedését, amíg azt kezelőorvosa mondja Önnek.

Ha az előírtnál több Xoruten-t vett be
Ha véletlenül a kezelőorvosa által előírtnál több Xoruten-t vett be, azonnal forduljon kezelőorvosához vagy gyógyszerészéhez.

Ha elfelejtette bevenni a Xoruten-t
Ha elfelejtette bevenni a Xoruten-t egyszerűen csak vegye be a következő adagot a szokásos időpontban. Ne vegyen be kétszeres adagot a kihagyott adag pótlására.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A Xoruten mellékhatásainak többsége enyhe – közepesen súlyos, és néhány napos vagy néhány hetes kezelés után rendszerint megszűnik.

Mielofibrózis és policitémia véra

Egyes mellékhatások súlyosak lehetnek
Azonnal, a következő esedékes adag bevétele előtt forduljon orvoshoz, ha a következő súlyos mellékhatásokat tapasztalja:

Nagyon gyakori mellékhatás (10-ből több mint 1 beteget érinthet):
-	gyomorvérzésre vagy bélvérzésre utaló bármilyen jel, mint például a fekete vagy véres széklet vagy vérhányás;
-	váratlanul kialakuló véraláfutás és/vagy vérzés, szokatlan fáradtság, testmozgás vagy pihenés közben jelentkező légszomj, szokatlanul sápadt bőr vagy gyakori fertőzések – ezek vérképzőszervi betegségek lehetséges tünetei;
-	fájdalmas bőrkiütés hólyagokkal – az övsömör (herpesz zoszter) lehetséges tünetei;
-	láz, hidegrázás vagy a fertőzés egyéb tünetei;
-	vörösvértestek alacsony száma (anémia), a fehérvérsejtek alacsony száma (neutropénia) vagy a vérlemezkék alacsony száma (trombocitopénia).

Gyakori mellékhatás (10-ből legfeljebb 1 beteget érinthet):
-	bármilyen, az agyban bekövetkezett vérzésre utaló jel, például az öntudat mértékének hirtelen megváltozása, tartós fejfájás, zsibbadás, bizsergés, gyengeség vagy bénulás.

Egyéb mellékhatások
A további lehetséges mellékhatásokat az alábbiakban soroljuk fel. Ha Önnél fellépnek ezek a mellékhatások, tájékoztassa kezelőorvosát vagy gyógyszerészét.

Nagyon gyakori mellékhatás (10-ből több mint 1 beteget érinthet):
- 	magas koleszterinszint vagy vérzsírszint (hipertrigliceridémia);
-	kóros májfunkciós vizsgálati eredmények;
-	szédülés;
-	fejfájás;
-	húgyúti fertőzések;
-	testtömeg-növekedés;
-	láz, köhögés, nehéz vagy fájdalmas légzés, sípoló légzés vagy zihálás, légzéskor jelentkező mellkasi fájdalom – a tüdőgyulladás lehetséges tünetei;
-	magas vérnyomás (hipertenzió), ami szédülést és fejfájást is okozhat;
-	székrekedés;
-	magas lipázszint a vérben.

Gyakori mellékhatás (10-ből legfeljebb 1 beteget érinthet):
-	mindhárom típusú vérsejt (vörösvértestek, fehérvérsejtek és vérlemezkék) számának csökkenése (páncitopénia);
-	fokozott bélgázképződés (flatulencia).

Nem gyakori mellékhatás (100-ból legfeljebb 1 beteget érinthet):
-	tuberkulózis;
-	hepatitisz-B-fertőzés kiújulása (amely miatt besárgulhat a bőr és a szem, sötétbarnára színeződhet a vizelet; jobb oldali hasfájás, láz, valamint hányinger vagy hányás jelentkezhet).

Graft verzusz hoszt betegség (GvHD)

Egyes mellékhatások súlyosak lehetnek
Azonnal, a következő esedékes adag bevétele előtt forduljon orvoshoz, ha a következő súlyos mellékhatásokat tapasztalja:
Nagyon gyakori mellékhatás (10-ből több mint 1 beteget érinthet):
-	lázzal járó fertőzések jelei, amelyek a következőkkel társulnak:
-	izomfájdalom, bőrpír és/vagy nehézlégzés (citomegalovírus-fertőzés);
-	vizeletürítés közben fellépő fájdalom (húgyúti fertőzés);
-	szapora szívverés, zavartság és gyors légzés (szepszis, vérmérgezés: ez az állapot fertőzéssel és kiterjedt gyulladással áll összefüggésben);
-	gyakori fertőzések, láz, hidegrázás, torokfájás vagy szájfekélyek;
-	spontán vérzés vagy véraláfutás – ezek az alacsony vérlemezkeszám okozta trombocitopénia lehetséges tünetei.

Egyéb mellékhatások

Nagyon gyakori mellékhatás (10-ből több mint 1 beteget érinthet):
-	fejfájás;
-	magas vérnyomás (hipertenzió)
-	vérvizsgálat kóros lelete, beleértve a következőket:
-	magas lipázszint és vagy amilázszint;
-	magas koleszterinszint;
-	rendellenes májműködés;
-	egy, izomból származó enzim szintjének emelkedése (emelkedett kreatin-foszfokináz-szint a vérben);
-	emelkedett a kreatinin nevű anyag szintje, ami azt jelezheti, hogy a vese nem működik megfelelően;
-	mindhárom típusú vérsejt (vörösvértestek, fehérvérsejtek és vérlemezkék) alacsony száma (páncitopénia)
-	hányinger;
-	fáradtság, kimerültség, sápadt bőr – ezek az alacsony vörösvértestszám miatt kialakuló vérszegénység tünetei lehetnek.

Gyakori mellékhatás (10-ből legfeljebb 1 beteget érinthet):
-	láz, izomfájdalom, vizeletürítéskor jelentkező fájdalom vagy vizeletürítési nehézség, homályos látás, köhögés, megfázás vagy nehézlégzés (BK-vírus- [a poliómavírusok közé tartozó DNS-vírus] fertőzés lehetséges tünetei);
-	testtömeg-növekedés;
-	székrekedés.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik.
A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Xoruten-t tárolni?

A gyógyszer gyermekektől elzárva tartandó!

A dobozon vagy a buborékcsomagoláson feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Xoruten?

A Xoruten hatóanyaga a ruxolitinib.
5 mg, 10 mg, 15 mg vagy 20 mg ruxolitinibet tartalmaz tablettánként (hidroklorid formájában).
Egyéb összetevők: laktóz-monohidrát, mikrokristályos cellulóz (PH 101) (E460), povidon (K29/32), hidroxipropilcellulóz (E463), A típusú karboximetilkeményítő-nátrium, mikrokristályos cellulóz (PH 102) (E460), vízmentes kolloid szilícium-dioxid és magnézium-sztearát.

Milyen a Xoruten külleme és mit tartalmaz a csomagolás?
Xoruten 5 mg tabletta fehér vagy csaknem fehér, kerek, mindkét oldalán domború tabletta, egyik oldalán „C24” mélynyomással.
Xoruten 10 mg tabletta fehér vagy csaknem fehér, kerek, mindkét oldalán domború tabletta, egyik oldalán „C25” mélynyomással.
Xoruten 15 mg tabletta fehér vagy csaknem fehér, ovális, mindkét oldalán domború tabletta, egyik oldalán „C26” mélynyomással.
Xoruten 20 mg tabletta fehér vagy csaknem fehér, kapszula alakú, mindkét oldalán domború tabletta, egyik oldalán „C27” mélynyomással.

14, 28, 56, 60, 140 vagy 168 tabletta buborékcsomagolásban és dobozban, vagy 14 × 1, 28 × 1, 56 × 1, 60 × 1, 140 × 1 vagy 168 × 1 tabletta adagonként perforált buborékcsomagolásban és dobozban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
Egis Gyógyszergyár Zrt.
1106 Budapest, Keresztúri út 30-38.
Magyarország

Gyártó
Coripharma ehf.
Reykjavikurvegur 78 - 80
IS-220 Hafnarfjordur
Izland

Xoruten 5 mg tabletta
OGYI-T-24788/01	56×	Al//PVC/PE/PVDC naptárjelzéses buborékcsomagolásban

Xoruten 10 mg tabletta
OGYI-T-24788/02	56×	Al//PVC/PE/PVDC naptárjelzéses buborékcsomagolásban

Xoruten 15 mg tabletta
OGYI-T-24788/03	56×	Al//PVC/PE/PVDC naptárjelzéses buborékcsomagolásban

Xoruten 20 mg tabletta
OGYI-T-24788/04	56×	Al//PVC/PE/PVDC naptárjelzéses buborékcsomagolásban

Ezt a gyógyszert az Európai Gazdasági Térség tagállamaiban a következő neveken engedélyezték:
Izland		Xoruten 5 mg, 10 mg, 15 mg, 20 mg tafla
Csehország	Xoruten
Magyarország	Xoruten 5 mg, 10 mg, 15 mg, 20 mg tabletta
Lengyelország	Xoruten
Szlovákia	Xoruten
Románia	Xoruten 5 mg, 10 mg, 15 mg, 20 mg comprimate

